În pofida progreselor înregistrate în ceea ce privește reducerea emisiilor nocive prin introducerea încercării privind emisiile generate în condiții reale de conducere (Real Driving Emission – RDE) în 2017, evaluarea standardelor de emisii Euro 6/VI pentru autoturisme/camionete și, respectiv, camioane/autobuze a identificat trei probleme esențiale care arată că standardele existente nu contribuie suficient la reducerea emisiilor de poluanți generate de transportul rutier în UE: (1) standardele de emisii ale vehiculelor sunt prea complexe; (2) valorile-limită actuale ale emisiilor de poluanți sunt depășite, deoarece mulți poluanți nocivi rămân nereglementați și sunt posibile reduceri suplimentare ale emisiilor cu ajutorul tehnologiilor actuale; (3) emisiile generate în condiții reale de conducere ale vehiculelor nu sunt controlate suficient pe durata de viață a vehiculului (de exemplu, Euro 6 necesită o durabilitate de numai 5 ani, în timp ce vârsta medie a autoturismelor pe drumurile din UE este de 10,8 ani). În pofida obiectivelor propuse de 100 % în ceea ce privește emisiile de CO2 pentru autoturisme și camionete până în 2035, creșterea ponderii vehiculelor grele cu emisii zero și cu emisii scăzute și a noilor vehicule Euro 6d/VI E care intră pe piață, nu se poate atinge un nivel scăzut de poluare pentru emisiile de poluanți generate de transportul rutier, nici pentru poluanții tradiționali, cum ar fi NOx, particulele de evacuare sau metanul, nici pentru cei noi, cum ar fi protoxidul de azot sau alte particule decât gazele de eșapament provenite de la frâne și pneuri, care vor exista indiferent de motor.

Obiectivul general este dublu: de a asigura buna funcționare a pieței unice prin stabilirea unor norme mai adecvate, mai eficiente din punctul de vedere al costurilor și mai adaptate exigențelor viitorului în ceea ce privește emisiile vehiculelor și de a asigura un nivel ridicat de protecție a mediului și a sănătății în UE prin reducerea în continuare a emisiilor de poluanți atmosferici generate de transportul rutier către reducerea la zero a poluării, astfel cum se prevede în Planul de acțiune privind reducerea la zero a poluării, cât mai rapid posibil. Inițiativa vizează îndeplinirea următoarelor obiective specifice: (1) reducerea complexității actualelor standarde de emisii Euro, reducerea costurilor administrative și facilitarea punerii în aplicare eficiente; (2) furnizarea de limite actualizate pentru toți poluanții atmosferici relevanți; și (3) îmbunătățirea controlului emisiilor în condiții reale de conducere.

C. Impactul opțiunii preferate

Impactul a fost evaluat în raport cu un scenariu de referință, presupunând continuarea etapelor Euro 6d/VI E aplicabile în prezent, și cu propunerea recentă de revizuire a standardelor privind emisiile de CO2 pentru autoturisme/camionete. Opțiunea de politică preferată 3a oferă, prin intermediul dublei ambiții verzi și digitale, efecte pozitive substanțiale asupra sănătății publice și a mediului, exprimate ca beneficii monetizate pentru sănătate și mediu, care acoperă toți poluanții până în 2050. Principalul factor determinant al acestor efecte pozitive este reducerea emisiilor nocive de poluanți atmosferici. De exemplu, în cazul autoturismelor/camionetelor, în 2035, emisiile de NOx sunt de numai 221 kt în opțiunea de politică 3a, în loc de 389 kt în scenariul de referință. În cazul camioanelor/autobuzelor, în 2035, emisiile de NOx sunt de numai 313 kt în opțiunea de politică 3a, în loc de 705 kt în scenariul de referință. Se estimează că reducerea emisiilor de poluanți va genera beneficii monetare totale pentru sănătate de 56 de miliarde EUR pentru autoturisme/camionete și de 134 de miliarde EUR pentru camioane/autobuze în perioada 2025-2050. În plus, opțiunea de politică preferată 3a conduce la economii totale de costuri pentru întreprinderi estimate la 4,7 miliarde EUR pentru autoturisme/camionete și la 0,6 miliarde EUR pentru camioane/autobuze în perioada 2025-2050.